৭.১ বাংলাদেশের আরবী সাহিত্যের দিকপাল: আল্লামা সুলতান যওক নদভীকে বলা যায় বাংলাদেশের আরবী সাহিত্যের দিকপাল। এদেশের আরবী সাহিত্য চর্চা, লালন ও পৃষ্ঠপোষকতায় তার অবদান অনস্বীকার্য। ছাত্রজীবনে সাহিত্য প্রতিভার দ্যুতি ছড়িয়ে কর্মজীবনে এসে এ ময়দানে নিরন্তর সেবা করে যাচ্ছেন। আশির দশকের সূচনালগ্নে তার সুদক্ষ তত্ত্বাবধানে সাহিত্যচর্চায় আল-জামিয়া আল-ইসলামিয়া পটিয়া বিশ্বব্যাপি খ্যাতি অর্জনে সক্ষম হয়। ‘আস-সুবহুল জদীদ’, ‘মানারুশ শারক’ এর মত মানসম্পন্ন পত্রিকা তার তত্ত্বাবধানে প্রকাশিত হয়। তার রচিত ও সংকলিত আরবী সাহিত্যের বেশ কিছু কিতাব বিভিন্ন প্রতিষ্ঠানে পাঠ্যসূচির অন্তর্ভূক্ত রয়েছে। ১৯৮২ ঈসায়ী সনে লিবিয়ায় ৩৬টি দেশের ৭৪ জন প্রতিযোগীর মধ্যে “الإسلام والمرأة” নামে আরবী প্রবন্ধ লিখে ২য় স্থান অধিকার করেন। অন্যান্য যোগ্যতার পাশাপাশি বিশেষভাবে এ যোগ্যতার কারণে নদওয়াতুল ওলামা থেকে তাকে সম্মানসূচক ‘নদভী’ খেতাবে ভূষিত করা হয়। আরবী সাহিত্যের পৃষ্ঠপোষক হিসেবে তিনি আজো “রাবেতাতুল আদবিল ইসলামী” এর বাংলাদেশ ব্যুরো এর চেয়ারম্যানের দায়িত্ব পালন করে যাচ্ছেন।